পঞ্চায়েত নির্বাচনে ভোট দিয়ে এনএইচ-৪ ধরে মোটরসাইকেল চালিয়ে বেঙ্গালুরু ফিরছিলেন ২৩ বছরের হরিশ নানযাপ্পা। মাঝপথে চিনির বস্তা বোঝাই একটি ট্রাক ওভারটেক করতে গিয়ে হরিশের মোটরসাইকেলটিকে পিছন থেকে ধাক্কা মারে। মোটরসাইকেল থেকে ছিটকে ট্রাকের চাকার তলায় পড়েন হরিশ। কোমরের নীচ থেকে হরিশের দেহের অর্ধেক অংশ কয়েক ফুট দূরে গিয়ে ছিটকে পড়ে। বেশ কয়েক মিনিট রাস্তার উপরে পড়ে সাহায্যের জন্যে কাতরাতে থাকেন হরিশ। অভিযোগ, হরিশকে ওই অবস্থায় পড়ে থাকতে দেখে বেশ কয়েকজন গাড়িতে যেতে যেতে মোবাইলে ভিডিও রেকর্ডিং করেন। কয়েকজন অবশ্য পুলি‌শকে ফোন করে ঘটনার কথা জানান। দ্রুত অ্যাম্বুল্যান্স ডেকে হরিশকে হাসপাতালে নিয়ে যায় পুলিশ।
বেশিক্ষণ যে বাঁচবেন না, বুঝতে পেরেছিলেন হরিশ। সময় থাকতে থাকতেই কোনওক্রমে চিকিৎসকদের হরিশ অনুরোধ করেন, মৃত্যুর পরে তাঁর অঙ্গ-প্রত্যঙ্গগুলো যেন যথাযথভাবে সংরক্ষণ করে কোনও অসুস্থের প্রাণ বাঁচানোর জন্য দান করা হয়। হাসপাতালে নিয়ে আসর কয়েক মিনিটের মধ্যেই মৃত্যু হয় তাঁর।
বেপরোয়া লরি ২৩ বছরে প্রাণ কেড়ে নিল। হরিশ কিন্তু অনেকের মধ্যেই বেঁচে থাকবেন।